Citroën Xsara

Citroën Xsara (type N) er en bilmodel fra den franske bilfabrikant Citroën.

Modellen kom på markedet i juli 1997 som efterfølger for Citroën ZX. Stationcarmodellen Break fulgte i oktober samme år, og i januar 2000 blev modelprogrammet fuldendt med en kompakt MPV, Xsara Picasso. I 2004 blev modellen afløst af Citroën C4.

Motorprogrammet omfatter benzinmotorer på 1,4, 1,6, 1,8 og 2,0 liter samt suge- og turbodieselmotorer på 1,4, 1,9 og 2,0 liter. I nogle lande, som f.eks. Portugal, findes Xsara også med den 1,5-liters TUD5-dieselmotor.

Modelvarianter 
Xsara findes i fire forskellige karrosserivarianter:
 Femdørs hatchback (Berline), juli 1997 − november 2004
 Tredørs hatchback (Coupé), juli 1997 − november 2004
 Femdørs stationcar (Break), oktober 1997 − maj 2006
 Femdørs kompakt MPV (Xsara Picasso), januar 2000 − januar 2010

Udstyrsvarianter 
 X − basisudstyr
 PX − udvidet basisudstyr
 SX − udvidet udstyr
 Exclusive − udvidet SX-udstyr
 VTR − sportsligt, udvidet udstyr (kun Coupé)
 VTS − sportsudstyr (kun Coupé)

Specialmodeller 
 Ocean: Klimaanlæg, tonede varmedæmpende ruder Solar+, velourindtræk, bilradio med seks højttalere og ratfjernbetjening, lakerede kofangere og skørter, lakerede sidebeskyttelseslister og dellakerede sidespejlshuse.
 Millesimé: Klimaanlæg, velourindtræk, lakerede kofangere og skørter, lakerede sidebeskyttelseslister, tonede varmedæmpende ruder Solar+ og trælookdekorationer på gearstang og handskerum.
 Royal: El-justerbare og -opvarmelige sidespejle, udetermometer, klimaanlæg, regnsensor, tonede varmedæmpende ruder Solar+ og el-ruder foran og bagi.
 Windows CE: Begrænset serie fra år 2000 på 500 biler i mauritiusblåmetallic.
 Tonic: El-justerbart højre sidespejl, gardinairbags foran og bagi undtagen midterst bagi, blå dekorationer på instrumentbræt, klimaanlæg, lakerede kofangere og skørter, lakerede sidebeskyttelseslister og dørhåndtag, dellakerede sidespejlshuse, stof-/velourindtræk, fartpilot og tonede varmedæmpende ruder Solar+.
 Chrono (2001): Aluminiumlookdekorationer på midterkonsol og handskerum, klimaanlæg, tonede varmedæmpende ruder Solar+ og velourindtræk.
 Family (modelår 2004).
 WR-Compresseur: Miniserie fra Garage Michel GmbH i Schweiz, med kompressor og dermed øget motoreffekt på 173 kW (235 hk).

Facelift 
I september 2000 fik Xsara til modelåret 2001 et facelift. Bilen blev hovedsageligt ændret i detaljer med bl.a. nye forlygter fra Xsara Picasso, et nyt dobbeltvinklet logo i krom bagpå bilen og et stort forkromet dobbeltvinklet logo på kølergrillen. Samtidig kom der nye 16-ventilede benzinmotorer på 1,6 og 2,0 liter, og den 8-ventilede 1,6-litersmotor samt 1,8-litersmotorerne udgik. Den faceliftede Xsara kom til Danmark omkring den 1. november 2000.

Fra starten af 2001 kunne Xsara også bestilles med en stærkere Euro3-dieselmotor med en effekt på 80 kW (109 hk). Den højere effekt i forhold til den hidtidige version med 66 kW (90 hk), som blev i modelprogrammet, er opnået ved monteringen af en ladeluftkøler. Salget startede i maj 2001.

2002-modellen fik et lettere modificeret interiør med bl.a. en ny radiokontrol på rattet. I midten af 2002 blev VTS-versionen med 120 kW (163 hk) taget af programmet.

I februar 2003 blev eksteriøret lettere modificeret med bl.a. en ny kofanger fortil.

Produktionen af Berline og Coupé blev indstillet i november 2004 som følge af introduktionen af efterfølgeren C4. Stationcarudgaven Break blev dog i modelprogrammet frem til maj 2006 med 1,6-liters benzinmotoren med 80 kW (109 hk) og 2,0-liters dieselmotoren med 66 kW (90 hk), da der ikke var planlagt nogen stationcarudgave af C4 og bilen fortsat var billig med stor nytteværdi.

Xsara Picasso blev i modelprogrammet frem til januar 2010, selv om efterfølgeren C4 Picasso allerede var blevet introduceret i oktober 2006.

Tekniske data 
Motorerne er afhængig af årgang let modificeret på grund af ændrede udstødningsnormer.

Benzinmotorer 

Benzinmotorerne er af fabrikanten fra og med årgang 2000 godkendt til brug med E10-brændstof.

Dieselmotorer

Sikkerhed 
Modellen blev i 1998 kollisionstestet af Euro NCAP med et resultat på tre stjerner ud af fem mulige.

Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne Hur säker är bilen? er/var Xsara klassificeret som følger:
 2007: Som middelbilen
 2009: Dårligere end middelbilen
 2011: Som middelbilen
 2013: Mindst 20 % bedre end middelbilen
 2015: Mindst 20 % bedre end middelbilen
 2017: Som middelbilen
 2019: Som middelbilen

Motorsport 

Den franske rallyverdensmester Sébastien Loeb har i World Rally Championship kørt en Citroën Xsara WRC som rallybil, med hvilken han blev rallyverdensmester i 2004, 2005 og 2006. Fra 2007 til 2010 kørte han efterfølgeren, Citroën C4 WRC.

En yderligere kører var englænderen Colin McRae (1968−2007), som i 2003 kørte en Xsara WRC men efter flere mislykkede løb trådte ud af WRC. I 2006 overtog han dog føringen af en Xsara WRC, da Loeb var kommet til skade.

Referencer

Litteratur 
 Automobil Revue. Katalog 1998, 1999, 2000 og 2004 (på tysk og fransk).
 Citroën Xsara instruktionsbog. Citroën Danmark A/S, december 1997. Varenr. N6-DK-6108/2.
 Citroën Xsara instruktionsbog. Citroën Danmark A/S, juli 1998. Varenr. N6-DK-6109/2.
 Citroën Xsara instruktionsbog. Citroën Danmark A/S, marts 1999. Varenr. N6-DK-6100.
 Citroën Xsara instruktionsbog. Citroën Danmark A/S, juli 2001. Varenr. N7-DK-2001/3.

Eksterne henvisninger 

 

Xsara
Små mellemklassebiler
Stationcars
Forhjulstrukne biler
Biler introduceret i 1997
Biler fra 1990'erne
Biler fra 2000'erne